কাল রাতের পরে আজ দ্বিতীয় দফায় অভিনেতা বিক্রম চট্টোপাধ্যায়কে জেরা করে টালিগঞ্জ থানার পুলিশ। একটি সংবাদমাধ্যম সূত্রের খবর, বিক্রম আজ পুলিশকে জানিয়েছেন যে সনিকা শুধু তাঁর বন্ধু ছিলেন না, তাঁর প্রেমিকাও ছিলেন। অথচ বাংলা বিনোদন জগৎ সনিকাকে অন্য এক অভিনেতার প্রেমিকা হিসেবেই জেনে এসেছে এতদিন। 
দুর্ঘটনার দিন থেকেই বহু মানুষের মধ্যেই প্রশ্ন ছিল যে অভিনেতা বিক্রম চট্টোপাধ্যায়ের সঙ্গে ঠিক কেমন সম্পর্ক ছিল প্রয়াত সনিকা চৌহানের? মোটামুটি ভাবে বিনোদন জগতের সবাই জানতেন যে সুপারমডেল সনিকা চৌহান ছিলেন অভিনেতা সাহেব ভট্টাচার্যের প্রেমিকা। এমনকী গত ভ্যালেন্টাইনস ডে-তে এবেলা ওয়েবসাইটের ‘প্রেমবেলা’ মাইক্রোসাইটের জন্য সাহেব ভট্টাচার্যের সঙ্গে যখন যোগাযোগ করা হয় তখন তিনি নিজেই সনিকা ও তাঁর সম্পর্কের কথা জানান— চুপিচুপি কার পোস্ট বক্সে কার্ড রেখে আসতেন সাহেব? 
আরও পড়ুন
সনিকার মৃত্যু তদন্তে চাঞ্চল্যকর মোড়। দুর্ঘটনার রাতে কাকে ফোন করেছিলেন সনিকা 
মোবাইল টাওয়ার, এক ব্যক্তিকে খুঁজছে পুলিশ
দুর্ঘটনার পরে যখন জানা যায় যে ভোর সাড়ে তিনটের সময় বিক্রমের সঙ্গে গাড়িতে সওয়ার ছিলেন সনিকা তখন অনেকেরই বিষয়টি নিয়ে খটকা লাগে। টেলি ও টলিপাড়ায় এই গুঞ্জন ওঠে যে সাহেবের প্রেমিকার সঙ্গে ভোররাতে কেন ফিরছিলেন বিক্রম? একদল অবশ্য এটাও বলেন যে সাহেব ভট্টাচার্য, বিক্রম চট্টোপাধ্যায় ও সনিকা দীর্ঘদিন ধরেই বন্ধু। তাই সাহেবের প্রেমিকাকে ভোররাতে পার্টি থেকে বাড়িতে ড্রপ করে দেওয়াটা অস্বাভাবিক কিছু নয়।
পরে এই প্রশ্নটিও তোলেন টেলিপাড়ার অনেকে যে সেদিন পার্টিতে সাহেব ভট্টাচার্য উপস্থিত থাকা সত্ত্বেও কেন সনিকা বিক্রমের সঙ্গে বাড়ি ফিরলেন? আবার সাহেবের ঘনিষ্ঠমহল সূত্রের খবর, দুর্ঘটনার পরে তাঁদের কাছে সাহেব বলেছেন যে সনিকাকে তিনি ওই সময় যেতে বারণ করেছিলেন কিন্তু সনিকা শোনেননি। যদি শুনতেন তাহলে হয়তো সনিকাকে এইভাবে হারাতে হতো না।  
লাভ বার্ডস সাহেব-সনিকা, দেখুন ফোটোগ্যালারি 
কাজেই পুলিশের কাছে বিক্রম যখন সনিকাকে নিজের প্রেমিকা বলে দাবি করেন, তখন স্বাভাবিক ভাবেই প্রশ্ন ওঠে যে তবে কি সাহেব ভট্টাচার্যের সঙ্গে সম্পর্ক ভেঙে গিয়েছিল সনিকার? অথচ দুর্ঘটনার পরে শুধু সাহবে নন, তাঁর বাবা বিখ্যাত ক্রীড়াবিদ সুব্রত ভট্টাচার্যও সংবাদমাধ্যমকে জানিয়েছেন যে সাহেব ও সনিকার বিয়ের বিষয়ে কথাবার্তা এগিয়েছিল দুই পরিবারের মধ্যে। আবার সনিকার শেষকৃত্যের সময় সাহেব ভট্টাচার্য তাঁর পরিচিতদের এসএমএস মারফত শেষ শ্রদ্ধা জ্ঞাপনের যে অনুরোধটি করেন সেখানেও তিনি সনিকাকে উল্লেখ করেছিলেন ‘মাই সনিকা’ বলে।   
তবে কেন সনিকাকে শুধু বন্ধু নয়, ‘প্রেমিকা’ বলছেন বিক্রম চট্টোপাধ্যায়?